**Na čudežnem trgu sem zagledala novo trgovino**

Lepega, mirnega večera sem v postelji premišljevala o vsem, kar se mi je zgodilo. O gospodu, ki je vse govoril na P, o babici, o pisalnih strojih … Najbolj pa me je skrbelo, če bom Bertija še kdaj videla. Čez par minut sta se oglasila babičina dobra prijatelja. Tetka, ki je nisem preveč marala, saj ni imela smisla za humor, ter njen mož, ki je vsakič s seboj privlekel urejenega psa Senjora Leonarda.

Nato sem zaspala ter čutila, da padam, padam, padam ...

Pristala sem na čudežnem trgu. Na mojo glavo se je usedel Berti. Tako navdušeno in naglas sem ga pozdravila: ,,Berti!”, da se je kar na tla prekucnil.

,,Berti? Ali greva pogledat, kam so šli vsi?” Berti je prikimal. Šla sva v slaščičarno in se ustavila za nekaj odgovorov in še nekaj več bonbonov.

,,S čim vama lahko postrežem?” naju je vprašala prodajalka. ,,S tremi čokoladnimi bombončki, petimi jagodami, dvema pomarančnima bombonoma ter z nekaj odgovori.”

,,Kaj pa jaz!?” se je oglasil Berti. ,,Še eno kepico pšeničnega sladoleda, seveda,” sem dodala.

V trenutku sva dobila naročeno. Po petih minutah sva že odšla. ,,Torej ... Prodajalka nama je povedala, da je na trgu nova trgovina. Ampak ne ve, kje natančno je ... Pohiteti morava, Berti!” sem ga preganjala.

Čez čas sva srečala možakarja, ki se je obnašal kot pes, ter psa, ki se je obnašal kot gospod. ,,Dober dan,” je olikano rekel pudelj, midva pa nazaj.

,,Hov, hov!” je zalajal možakar.

,,Oprostita zaradi njega,” je v zadregi govoril pudelj.

,,Je že v redu.”

,,Kaj vaju je prineslo sem?”

,,Iščeva novo trgovino,” sem mu odgovorila.

,,Mijav,” je rekel Berti.

Možakar se je zapodil za Bertijem, jaz in pudelj pa za njima.

Spodrsnilo mi je in takoj, ko sem se spet zavedala, je pred mano stala gospa brez nasmeška, ki je izgledala stara 100 let. S strahom sem izdavila: ,,D ... D … Dober ... da … da ... dan.” Gospa pa je le pograbila moža in pudlja ter odšla.

Vstala sem, dvignila Bertija ter zagledala novo trgovino. Nad vrati je pisalo: SPOMINKI ZA VSE ŽIVLJENJE!

Nisem si mogla pomagati. Stekla sem v trgovino in si začela ogledovati stvari. Opazila sem razne obeske, igrače, knjige …

Prodajalka je bila zelo podobna babici. Rekla je celo, da je njena sestra. Peljala me je v prav poseben kotiček, namenjen samo meni. Tam sem zagledala ... BABICO!

Nisem mogla verjeti svojim očem. Pogovarjali sva se zelo doooolgo. Tako dolgo, da je Bertija že skrbelo. Ko me je našel v skrivnem kotičku, se nama je pridružil.

Čez nekaj časa pa je babica rekla: ,,Ljubica, morala boš domov,” ter mi dala obesek v obliki črke P.

Dodala je še: ,,Ko me boš nujno potrebovala, se ti bodo vrata v ta svet spet odprla. Gotovo se bova še videli. Ko ne boš več v svetu resničnosti (kar pomeni, da boš mrtva), boš tudi ti prišla za vedno k meni.”

,,Rada te imam, babi ... Tudi tebe, Berti,” sem rekla.

,,Tudi jaz tebe!” je rekel Berti.

,,Jaz pa tebe najbolj!” je rekla babica ter mi pokrila oči.

Odprla sem oko in začutila, kako me mami pokriva. Še nekaj časa sem premišljevala o tem, kar se mi je dogodilo. Ko sem želela zaspati, pa sem začutila, da me nekaj moti. Pogledala sem in videla obesek s črko P. Stisnila sem ga k sebi ter si rekla: ,,Srečali se bova, babi, ampak ne še sedaj, ne še sedaj ...”

**Patricija Škrabar**, 6.c

Mentorica: Darja Murn